Israel skrøt av å levere nødhjelp til Gaza. Men det var noe som ikke stemte. 
Skryteposten er nå slettet etter at BBC-journalist påpekte at bildet er fra et helt annet sted enn Midtøsten.  «Vår krig er med Hamas, ikke folket i Gaza», skrev den offisielle X-kontoen til staten Israel 4. februar. Den har 1,5 millioner følgere.  I en video postet på det sosiale mediet skrøt Israel av at de fasiliterte og fraktet nødhjelp til Gaza. Blant annet rundt 23.000 tonn med telt og utstyr, hevdet de. Bakteppet var at Israel har fått massiv kritikk for at å hindre tilstrekkelig med nødhjelpsleveranser til 2,2 millioner mennesker som er innesperret på Gazastripen. 1 av 4 av Gazas innbyggere lider ifølge FN av katastrofal sult. Nesten 10 prosent av Gazas barn under fem år er rammet av akutt underernæring, I den 30 sekunder lange videoen kunne man blant annet se hvordan det var satt opp telt – klare for å huse fordrevne. Men det var bare ett problem. Ukrainske flyktninger i Moldova Åtte dager senere kunne BBC-journalist Shayan Sardarizadeh, som jobber med verifisering, fortelle at videoen ikke viste israelske telt. Og ikke var det i Gaza heller.  Videoen ble filmet i mars 2022, og er av ukrainske flyktninger i Moldova, kunne han fortelle. Bildene er verifisert av Aftenposten, som også har tilgang til denne videoen gjennom avisens bildetjeneste.  Posten til Sardarizadeh spredte seg raskt. Bare en time senere hadde Israel slettet videoen fra sin konto. Selve videoen er en av de første brukere av istockphoto.com får opp når de søker etter «refugee camp tents». Den koster 400 norske kroner å laste ned og ble lastet opp på medieplattformen 21. mars 2022.  Tar selvkritikk Tirsdag har Israel kommentert Sardarizadehs påstander på X.  De hevder at videoen kun var brukt for å illustrere faktaene, og skriver: «Vi burde ha oppgitt det i videoen». «Fremover vil vi gjøre vårt beste for å sikre åpenhet i det vi publiserer», skriver den offisielle israelske kontoen videre.
Israel la ut en video der de sa at de sendte hjelp til Gaza.  En BBC-journalist påpekte at videoen ikke var fra Israel eller Gaza, men av ukrainske flyktninger i Moldova. Israel slettet videoen og sa at de vil være mer åpne i framtida.